पाएं अपने शहर की ताज़ा ख़बरें और फ्री ई-पेपरडाउनलोड करें
IPL में सट्टा लगाने के लिए बीसीसीएल कर्मी मां ने बेटे काे पांच लाख रुपए नहीं दिया ताे युवक ने फांसी लगाकर खुदकुशी कर ली। यह मामला कतरास थाना क्षेत्र के तिलाटांड़ का है। घटना शुक्रवार रात की बताई जा रही है। घटना से पूर्व मां और बेटे के बीच विवाद हुआ था। इसके बाद बेटे ने यह कदम उठाया। सूचना के बाद पुलिस मौके पर पहुंची और शव को कब्जे में लेकर पोस्टमाॅर्टम के लिए धनबाद भेज दिया। पुलिस मामले की छानबीन कर रही है।
पुलिस दोनों पहलुओं की जांच कर रही है। घटना के संबंध में बीसीसीएल कर्मी महिला चंचला सिंह ने बताया कि पिछले कई दिनों से उनका पुत्र केशव कुमार सिंह (26) IPL में सट्टा खेलने के लिए पांच लाख रुपए की मांग कर रहा था। बार-बार वह टालती रही। शुक्रवार की रात भी वह इसके लिए जिद करने लगा। जब उसने पैसे देने से इनकार कर दिया तो दोनों के बीच विवाद हुआ। इसके बाद दोनों अपने-अपने कमरे में सोने चले गए।
शनिवार की सुबह करीब चार बजे वह शौच के लिए उठी तो देखा कि दूसरे कमरे में उसका पुत्र गमछा के सहारे फांसी से झूल रहा है। अपने इकलौते पुत्र को फांसी के फंदे से झूलता हुआ देख उसके होश उड़ गए। उसने तत्काल इसकी सूचना पड़ोस के लोगों को दी। आसपास के लोगों ने इसकी सूचना पुलिस को दी। सूचना पाकर पुलिस मौके पर पहुंची और शव को कब्जे में ले लिया। इस दौरान पुलिस आसपास के लोगों के साथ मृतक केशव की मां से भी पूछताछ की।
छह वर्ष पूर्व पति की हुई थी मौत
चंचला सिंह ने बताया कि छह वर्ष पूर्व केशव के पिता की मौत हार्ट अटैक से हो गई थी। पति के स्थान पर बीसीसीएल में उसे नौकरी मिली थी। नौकरी के साथ-साथ वह केशव को ही देखकर जी रही थी। एक पुत्री है, जिसकी शादी पूर्व में ही कर दी थी। अब वह किसके सहारे जिंदा रहेगी। घटना की जानकारी पाकर पुत्री भी कतरास पहुंच गई है। दोनों का रो-रोकर बुरा हाल था। दो साल पहले तक केशव बाहर में रहकर काम करता था। अभी वह कतरास में ही रह रहा था। घटना को कुछ लोग संदिग्ध मान रहे हैं। आसपास के लोगों का कहना है कि रात में बाहर के किसी व्यक्ति को केशव के घर आते देखा है। इसको लेकर पूर्व में कुछ विवाद भी हो चुका है। पुलिस भी इस बिंदु पर जांच कर रही है।
शव को पुलिस ने पोस्टमाॅर्टम के लिए भेज दिया है। पोस्टमाॅर्टम रिपोर्ट आने के बाद ही कुछ कहा जा सकता है। वैसे सभी बिंदुओं पर जांच की जा रही है। -रासबिहारी लाल, थानेदार कतरास
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn